Άνεμος Αγάπης (ταινία)

Το Άνεμος Αγάπης (αγγλικά: Love Streams) είναι μια αμερικανική ταινία του 1984 σε σκηνοθεσία Τζον Κασσαβέτη, η οποία θα ήταν η τελευταία ανεξάρτητη μεγάλου μήκους ταινία του και το προτελευταίο σκηνοθετικό του έργο. Η ταινία αφηγείται την ιστορία ενός μεσήλικα αδελφού και μιας μεσήλικης αδελφής οι οποίοι βασίζονται ο ένας στον άλλον αφού τα αγαπημένα τους πρόσωπα τους εγκατέλειψαν. 

Η ταινία συμμετείχε στο 34ο Διεθνές Φεστιβάλ Κινηματογράφου του Βερολίνου, όπου απέσπασε τη Χρυσή Άρκτο. 

 Πλοκή 
Περνώντας ένα δύσκολο διαζύγιο από ένα σύζυγο και την κόρη της, κουρασμένη από τις συνεχόμενες υπερφορτωμένες συναισθηματικές της καταστάσεις, η Σάρα Λόσον επισκέπτεται τον αδελφό της Ρόμπερτ Χάρμον, αλκοολικό πλέιμποϊ και συγγραφέα, ο οποίος έχει μια τεταμένη σχέση με τη Σούζαν, μια επαγγελματία τραγουδίστρια, αν και εκείνος αποφεύγει οποιαδήποτε πραγματική συναισθηματική δέσμευση με οποιονδήποτε. Τον Ρόμπερτ επισκέπτεται η πρώην γυναίκα του, που τον αναγκάζει να φροντίσει τον οκτάχρονο γιο τους, τον οποίο έχει να δει από τότε που γεννήθηκε, για μία ημέρα.

Ο γιος του Ρόμπερτ τρομοκρατείται από τον ηδονιστικό, παρακμιακό, γεμάτο γυναίκες κόσμο του πατέρα του και παρακαλεί να τον πάει σπίτι μετά από ένα νυχτερινό ταξίδι στο Λας Βέγκας, το οποίο ήταν γεμάτο με τζόγο και πόρνες. Αφού τον αφήνει στο σπίτι του, ο Ρόμπερτ ξυλοκοπείται από τον θετό πατέρα του αγοριού, μετά τον οποίο ο γιος του δηλώνει την αγάπη του για τον πρώτο.

Ενώ αποχωρεί από το σημείο, ο Ρόμπερτ γυρνάει σπίτι του ώστε να φροντίσει την αδερφή του. Η Σάρα αποπειράται με μερική επιτυχία να περιορίσει τη μηδενιστική αυτοκαταστροφή της ζωής του Ρόμπερτ και ταυτόχρονα να αντιμετωπίσει την κατάθλιψη και το διαζύγιό της. Του αγοράζει μερικά ζώα ελπίζοντας πως μπορεί να δώσει την αγάπη του σε αυτά. Ο Ρόμπερτ μάχεται μεταξύ της έντονης επιθυμίας του να προστατεύσει την αδερφή του και την πρόκληση να αποδεχτεί την ελευθερία της ως το απαραίτητο κόστος της αγάπης. Τελικά, μετά από ένα παράξενο όνειρο το οποίο είδε, όπου βρίσκονταν σε μια όπερα με τον άντρα της και την κόρη της, η Σάρα νιώθει έτοιμη να ξαναρχίσει τη ζωή της και πιθανώς να πάρει πίσω την οικογένειά της. Πριν η Σάρα φύγει από το σπίτι κατά την διάρκεια μιας καταιγίδας και ενώ ο Ρόμπερτ παρακολουθεί, έχει την παραίσθηση ότι ο σκύλος που του έδωσε έχει μεταμορφωθεί έναν σε γυμνό άντρα. Στην συνέχεια, ο Ρόμπερτ γελάει υστερικά.

 Διανομή ρόλων 

 Τζίνα Ρόουλαντς ως Σάρα Λόσον
 Τζον Κασσαβέτης ως Ρόμπερτ Χάρμον
 Νταϊάν Άμποτ ως Σούζαν
 Σεϊμούρ Κασέλ ως Τζακ Λόσον
 Μάργκαρετ Άμποτ ως Μαργκαρίτα
 Τζέικομπ Σο ως Άλμπι Σουάνσον
 Έντι Ντόνο ως θετός πατέρας Σουάνσον
 Τζόαν Φόλεϊ ως Δικαστής Ντάνμπαρ
 Αλ Ρούμπαν ως Μίλτον Κράβιτζ
 Τομ Μπαντάλ ως Σαμ ο δικηγόρος
 Ντο Άβεντον ως κυρία Κίνερ
 Λέσλι Χόουπ ως Τζόανι

 Παραγωγή 
Το Άνεμος Αγάπης βασίζεται στο ομώνυμο θεατρικό έργο του Τεντ Άλαν του 1980, αλλά η συσχέτιση μεταξύ του σεναρίου και του έργου είναι ελάχιστη. Στην θεατρική παραγωγή, τον Ρόμπερτ Χάρμον υποδύθηκε ο Τζον Βόιτ.

Το οπτικό ύφος της ταινίας είναι σαφώς διαφορετικό από τα άλλα έργα του Κασσαβέτη. Δεν περιέχει καθόλου χρήση φορητής κάμερας (σήμα κατατεθέν του οπτικού του ύφους). Μεγάλο μέρος της γυρίστηκε μέσα στο σπίτι του Κασσαβέτη.

 Υποδοχή 
Το Love Streams κυκλοφόρησε αρχικά με διάρκεια 141 λεπτά. Ήταν για λίγο διαθέσιμο σε βιντεοκασέτα στα μέσα της δεκαετίας του 1980 σε μια έκδοση που περικόπηκε σε 122 λεπτά από τον διανομέα. Μία σκηνή μονταρίστηκε και αφαιρέθηκαν αρκετά ασυνήθιστα οπτικά εφέ (η εισαγωγή black leader και jump cuts). Το 2003, κυκλοφόρησε σε DVD στη Γαλλία (μαζί με το Σε Περιμένει το Παιδί μας) σε ολοκληρωμένη έκδοση. Αυτή των 141 λεπτών κυκλοφόρησε σε αμερικανικό DVD και Blu-ray για πρώτη φορά το 2014 ως μέρος της The Criterion Collection.

 Βραβεία 
Η ταινία συμμετείχε στο 34ο Διεθνές Φεστιβάλ Κινηματογράφου του Βερολίνου, όπου απέσπασε τη Χρυσή Άρκτο.

 Υποδοχή 
Η ταινία έχει 100% θετική βαθμολογία βασισμένη σε 16 αξιολογήσεις από κριτικούς στον ιστότοπο συλλογής κριτικών Rotten Tomatoes. 

Ο Ιάπωνας σκηνοθέτης Σίντζι Αογιάμα χαρακτήρισε το Άνεμος Αγάπης ανάμεσα στις καλύτερες ταινίες όλων των εποχών το 2012. Είπε ότι: «Όταν σκέφτομαι τον Κασσαβέτη, νιώθω πάντα χαρούμενος. Χαίρομαι που μου αρέσουν οι ταινίες. Είμαι σίγουρος ότι θα νιώθω πάντα έτσι μέχρι την ημέρα που θα πεθάνω, και σκοπεύω να νιώθω κι εγώ έτσι. Στο τέλος του Άνεμος Αγάπης, ο Κασσαβέτης χαμογελάει καθώς βλέπει τον σκύλο δίπλα του, ο οποίος μεταμορφώθηκε σε γυμνό άντρα. Ζω τη ζωή μου πάντα ευχόμενος να μπορούσα να χαμογελάω έτσι».

Ο Ρότζερ Ίμπερτ απένειμε στην ταινία 4 στα 4 αστέρια, δηλώνοντας ότι: «Οι θεατές που έχουν μεγαλώσει με καταρτισμένες και ήμερες ταινίες μπορεί να νιώθουν άβολα στον κόσμο του Κασσαβέτη. Οι ταινίες του βασίζονται σε πολύ κουβέντα, στο κούνημα των χεριών και στην επίκληση των θεών... Μερικές φορές (όπως στο Σύζυγοι) η άγρια προσέγγιση της αφήγησης της αλήθειας εξατμίζεται σε πολλές κενές κουβέντες και θεατρικό έργο. Στο Άνεμος Αγάπης, αυτό δουλεύει.» 

Το 2015, το BBC κατέταξε την ταινία στην 63η θέση με τις καλύτερες αμερικανικές ταινίες που έγιναν ποτέ. 

 Παραπομπές 

 Περαιτέρω ανάγνωση 

 Κάρνεϊ, Ρέιμοντ Φράνσις Τζούνιορ, Οι ταινίες του Τζον Κασσαβέτη: Πραγματισμός, Μοντερνισμός και Κινηματογράφος, Cambridge University Press, 1994.
 Carney, Raymond Francis, Junior, (Επιμέλεια), Cassavetes on Cassavetes, Farrar, Straus, and Giroux, 2001.

 Εξωτερικοί σύνδεσμοι 

 Love Streams: A Fitful Flow μια εργασία από τον Ντένις Λιμ στην Criterion Collection
 Movie of the Week: Love Streams at the New Yorker

Κατηγορία:Ταινίες σχετικά με δυσλειτουργικές οικογένειες
Κατηγορία:Αμερικανικές ανεξάρτητες ταινίες
Κατηγορία:Νικητές Χρυσής Άρκτου
Κατηγορία:Αμερικανικές δραματικές ταινίες
Κατηγορία:Ταινίες του 1984